Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: [24/1998. (VI. 9.) AB határozat]
Paragraph Index: 899

2. Másként látták ugyanezt az Országgyűlés költségvetési és pénzügyi bizottságának ugyanezen a napon 13 órakor megtartott ülésén megjelent képviselők. A bizottsági vita a Pénzügyminisztérium főosztályvezetőhelyettesi rangban lévő képviselőjének előadásával kezdődött, akinek felszólalásában megjelent az az érv, mely később újból és újból, a szabályozás indokaként ugyancsak elhangzott: „Hangsúlyozni szeretném, hogy az adóhatóság nyomozó hatósága semmi olyan többletjogosítványhoz nem jut, amellyel jelenleg a rendőrség, illetve a Vám- és Pénzügyőrség nyomozó hivatala nem rendelkezik. [...] Ebből a szempontból is megfelelő garanciákat tartalmaz véleményünk szerint a javaslat.” Az ellenzéki képviselők mellett Barkóczy Gellért (FKgP) ugyancsak fenntartásait hangoztatta. Őt az adórendőrségnél rendszeresítendő bilincs, lőfegyver, vegyi sokkoló ötvenes évekbeli gyermekkorára emlékeztette, ezért a tervezet visszavonására szólította fel a Kormányt. A bizottság 15 nemmel, 11 igennel, három tartózkodással „nem támogatta a törvényjavaslat általános vitára alkalmasságát”.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes